Miturut Sukarma, wong kang lagi nandang asmara bisa nggugah semangat uripe, nanging uga bisa ndadekake buneg ing ati lan pikirane, nganti tega bela pati jalaran cabar ing asmara. Mula, akeh wong kang ngajab asmara iku diarahake supaya selaras karo tata susila lan agama, saengga bisa nuwuhake kabecikan, kawilujengan, kurmatan, kamulyan lan kabahagyan. Kosok walike, wong kang dhemen dolanan katresnan bakale nuwuhake dredah lan prakara ala jroning masarakat. Mulane diajab kabeh wong bisa nglakoni mangsa asmaradana kanthi trep lan selaras.
